Mikulec, Roman, minister vnútra SR (2021-06-15):
Ďakujem pekne opäť za slovo. Dovoľte, aby som reagoval na pár vecí, ktoré tu odzneli v uplynulých príspevkoch. Pán Blanár, vy ste hovorili, že ja teda som zodpovedný za vykopávanie dverí. No tak môžem vás uistiť, že, že máte mylné predstavy a mali by ste menej pozerať nejaké akčné filmy, a opäť sa vrátim len k tomu, že možno toto pramení z vašej skúsenosti a toho, ako to fungovalo za vás. Ale môžem vás uistiť, ja žiadne dvere nevykopávam. A iba vás chcem poučiť teda, a nie ste tu, nevidím vás tu, ale dúfam, že to počujete, ešte raz to zopakujem. Trestný poriadok, nie minister. Trestný poriadok a ten aj určuje a hovorí o tom, že vyšetrovatelia sú nezávislí, procesne nezávislí a vyšetrovateľ spolu aj s prokurátorom sú zodpovední za to, akým, ako stanovia taktiku zásahu. To znamená, že ak to vykopnutie dverí má svoje opodstatnenie, je to vec rozhodnutia vyšetrovateľa, prokurátora, nie ministra. Prosím vás pekne, na to, že ste podpredseda parlamentu, by ste toto mohol vedieť. Čo sa týka summitu T10, či bol nevídaný, vídaný, otázka je, akých bezpečnostných analytikov sa pýtate. Nebol to žiadny utajovaný summit, bolo to úplne normálne stretnutie z prijímateľov spravodajských informácií a myslím, že o tom bolo povedané už absolútne všetko a nebudem sa k tomu viac vyjadrovať. Ale viacerí ste tu povedali to, že či sme nemohli pozastaviť činnosť niektorých vyšetrovateľov. Prosím vás pekne, a ja sa vás opýtam, a na základe čoho? Na základe správy zo Slovenskej informačnej služby? Spravodajskej správy? Na základe nejakej informácie? Snáď aj tí vyšetrovatelia, ktorých sa to teda teoreticky možno do..., á, týka, tak majú právo na to, aby, aby tieto veci boli najskôr preverené. A to vás môžem uistiť, pán Muňko, aj napriek tomu, že vy ste z toho teda, vy ste neboli informovaný, čo som v tom vykonal. No to je zjavné, že vy ste neni informovaný o tom, čo ja, čo ja robím – bolo by veľmi zlé, keby ste boli informovaný o tom, čo ja robím –, ale môžem vás uistiť, že každá jedna správa zo Slovenskej informačnej služby, ktorá prišla a mala v sebe akýmkoľvek spôsobom podozrenie o tom, či niekto pácha, alebo sa môže dopustiť nejakej trestnej činnosti, bola odstúpená relevantnému orgánu na ďalšie konanie. Takže nie, nie je pravda to, že sme nič nerobili, že sme to nechali len tak. Tuto? (Rečník sa na chvíľku odmlčal, pozerá do predlohy.) Čo sa týka, čo sa týka ešte vyjadrenia pána Jarjabka, ten, ten, samozrejme, okrem nejakej skrytej nenávisti, čo teda neviem, čo to malo znamenať, že existuje nejaká skrytá nenávisť, a tu povedal, že tu prídu aj iní ministri, však to samozrejme, že prídu iní ministri, nič nie je večné. Ale toto je presne tá rétorika, ten naratív, ktorý sa používa v uplynulých týždňoch z vašich úst a ktorým sa snažíte zastrašiť všetkých slušných vyšetrovateľov, policajtov či prokurátorov, ale aj sudcov, ktorí si robia svoju prácu zákonne a striktne na základe dôkazov. Ja verím, že títo vyšetrovatelia, policajti, prokurátori aj sudcovia sú dostatočne silní na to, aby sa takýmito vecami nedali zastrašiť a aby si vykonávali svoju prácu naďalej zákonným spôsobom a tak, ako ju robia. Ďakujem pekne, to je všetko zatiaľ.